Rozhodnutie Komisie
z 19. októbra 2001,
ktorým sa mení a dopĺňa rozhodnutie 95/340/ES, ktoré navrhuje dočasný zoznam tretích krajín, z ktorých členské štáty povoľujú dovozy mlieka a mliečnych výrobkov
(oznámené pod číslom dokumentu C(2001) 3125)
(Text s významom pre EHP)
(2001/743/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/46/EHS zo 16. júna 1992, ktorá ustanovuje zdravotné pravidlá pre výrobu a uvádzanie na trh surového mlieka, tepelne ošetreného mlieka a mliečnych výrobkov [1], naposledy zmenenú a doplnenú Zmluvou o pristúpení Rakúska, Fínska a Švédska [2], a najmä na jej článok 23 ods. 2 a 3,
keďže:
(1) Rozhodnutie Komisie 95/340/ES [3], naposledy zmenené a doplnené rozhodnutím 96/584/ES [4], stanovuje dočasný zoznam tretích krajín, z ktorých členské štáty povoľujú dovozy mlieka a mliečnych výrobkov.
(2) Po vypuknutí slintačky a krívačky v Uruguaji je nevyhnutné, v záujme zabezpečenia trvalej ochrany zdravotného stavu zvierat v spoločenstve, formálne pozastaviť povoľovanie dovozov surového mlieka a mliečnych výrobkov, ako aj mlieka a mliečnych výrobkov, ktoré boli podrobené jednej pasterizácii, z Uruguaja.
(3) Po vypuknutí slintačky a krívačky v Argentíne je takisto nevyhnutné formálne pozastaviť povoľovanie dovozov mlieka a mliečnych výrobkov, ktoré boli podrobené jednej pasterizácii, z predtým schválenej južnej oblasti krajiny.
(4) Príslušné orgány Mauritánie požiadali o povolenie dovážať do spoločenstva niektoré druhy mlieka a mliečnych výrobkov, a po misii spoločenstva sa zdá, že zdravotný stav zvierat je taký, že Mauritánia by mohla byť uvedená v zozname pre určité druhy ošetreného mlieka a mliečnych výrobkov, majúc na pamäti, že pred uskutočnením dovozov má byť schválený plán rezíduí a má sa vykonať schválenie prevádzkarní.
(5) Je vhodné ozrejmiť záhlavia stĺpcov v prílohe.
(6) Je nevyhnutné príslušne zmeniť a doplniť rozhodnutie 95/340/ES.
(7) Toto rozhodnutie bude revidované so zreteľom na nákazovú situáciu zvierat v niektorých dotknutých krajinách.
(8) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príloha k rozhodnutiu 95/340/ES sa nahrádza prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 19. októbra 2001